寄題洪州潘延之家園清逸樓
作者：郭祥正
朝代：宋

paragraphs: 南昌城中潘令宅，清逸樓高二千赤。
斜飛四角河漢躔，密排萬瓦鴛鴦碧。
樓中至樂無人知，掃盡寰區别名跡。
霜華吹月雁横空，湖水浸天秋一色。
櫓聲斷，漁歌起，西山却在蘆花裏。
行客紛紛嗟白頭，纓塵不解滄浪洗。
愛君年少先拂衣，古人歸去無今時。
上有明明垂衣之堯舜，下有錯落戴主之皐夔。
湟中不用一簫取，繚繞驛道通犍爲。
更看牧馬天山草，澡心雪恥幽燕兒。
朝廷大業昔未有，志士獨往吾何譏。
陶彭澤，阮步兵，回首晉道方飄零。
絲桐欲彈悲思盈，豈如潘令逢昇平。
倚欄一醉弦索鳴，紅綃燃蜜爛華星，玉人舞徹東方明。